Päivitys liiketoimeen, jolla TeliaSonera ostaa Tele2:n Norjan-toiminnot - Telia Company
Päivitys liiketoimeen, jolla TeliaSonera ostaa Tele2:n Norjan-toiminnot
2014-10-01 06.00 UTC
Tele2:n omistama Mobile Norway, jonka TeliaSonera on ostamassa, on tehnyt sopimuksen taajuuksien vuokraamisesta Ice Communication Norgelta. Osana sopimusta Ice ostaa osia Tele2:n matkaviestinverkosta.
– Tällä on hyvin positiivinen vaikutus kilpailuun Norjan markkinoilla. Poliittinen tavoite kolmesta matkaviestinverkosta täyttyy, ja samalla turvataan verkkoyhteydet Tele2:n asiakkaille siihen asti kun he siirtyvät TeliaSoneran verkkoon, sanoo TeliaSoneran Norjan-yhtiön toimitusjohtaja August Baumann.
Taajuuksien vuokraamisella taataan verkkoyhteydet Tele2:n asiakkaille siirtymävaiheessa, kunnes kilpailuviranomainen on päättänyt, saako TeliaSonera ostaa Tele2:n Norjan-toiminnot, joihin Mobile Norway kuuluu.
Matkaviestinverkon osien myynti auttaa myös varmistamaan, että Norjan markkinoilla on jatkossakin kolme verkkoa. Myös tämä liiketoimi edellyttää, että kilpailuviranomainen hyväksyy TeliaSoneran yritysoston Norjassa.
TeliaSonera tiedotti heinäkuussa, että se ostaa Tele2:n Norjan-toiminnot 5,1 mrd. Ruotsin kruunulla. Samanaikaisesti yhtiö sitoutui laajentamaan 4G-verkkoa siten, että se kattaa 98 prosenttia Norjan väestöstä vuoden 2016 loppuun mennessä eli kaksi vuotta nopeammin kuin aiemmin on velvoitettu. Tämä on mahdollista niiden synergiaetujen ansiosta, jotka TeliaSonera odottaa saavuttavansa Tele2:n Norjan-toimintojen ostolla.
TeliaSonera ei ole osallistunut Icen ja Tele2:n välisiin neuvotteluihin.